A Budapesti Műszaki és Gazdaságtudományi Egyetem
Gépészmérnöki Kar Hallgatói Önkormányzatának
Szervezeti és Működési Szabályzata

**6. számú melléklet**

**A Kari Rendezvény Bizottság Szervezeti és Működési Szabályzata**

A Gépészmérnöki Kar Hallgatói Önkormányzatának Szervezeti és Működési Szabályzata (továbbiakban: GPK HÖK SZMSZ) szerint a Gépészkari Hallgatói Képviselet (továbbiakban: GHK) a Gépészmérnöki Karon működő Kari Rendezvény Bizottság (továbbiakban: KRB) Szervezeti és Működési Szabályzatát (továbbiakban: KRB SZMSZ) az alábbiak szerint alkotja meg:

**1.§**

**A KRB céljai**

1. A KRB célja
	1. a Gépészmérnöki Kar hallgatói számára megrendezésre kerülő rendezvények megszervezéséhez szükséges szervezői és tankörvezetői csapat biztosítása;
	2. a BSc képzésüket kezdő hallgatók egyetemi integrációjának segítése;
	3. a rendezvényekhez kapcsolódóan azok megszervezése és lebonyolítása.

**2.§**

**A KRB feladatai**

1. A Gépészmérnöki Kar hallgatói rendezvényeinek megszervezése és lebonyolítása, különös tekintettel az alábbiakra:
	1. Gólyatábor;
	2. Regisztrációs heti és egyéb gólyaprogramok;
	3. Kollégista avató;
	4. Gólyahajó;
	5. Gólyabál;
	6. Kulturális és Szakmai hét;
	7. Kármán Nap;
	8. Harmadoló Est;
	9. SLIP – Gépészkari Napok;
	10. Gyűrű- és Kitűzőavató Végzős Bál.
2. Segíti az elsőévesek tanulmányi előmenetelét és az egyetemi közegbe való beilleszkedését a gólyatábortól kezdődően legalább az első félév végéig.
3. Egyéb a GHK által a KRB hatáskörébe utalt feladat.

**3.§**

**Tagság**

1. A tagság formái:
	1. rendezvényszervező tag;
	2. tankörvezető tag.
2. Tagfelvétel:
	1. A KRB rendezvényszervező és tankörvezető tagságra a GHK minden évben pályázatot ír ki.
	2. A pályázatra határidőig jelentkező rendezvényszervező és tankörvezető tagok (továbbiakban: Tagok) közül a pályázatban foglaltak szerint veszi fel a Tagokat a GHK.
3. A Tag kötelessége:
	1. a jelen szabályzatban foglaltakat, illetve adott évre vonatkozóan, az adott tagsághoz kapcsolódóan a pályázati kiírásban foglaltakat magára nézve elfogadni és betartani;
	2. mindent elkövetni a rendezvények sikeres és biztonságos lebonyolításáért;
	3. munkájáról beszámolót vezetni;
	4. a Bizottság vezetőjének iránymutatásait betartani;
	5. aktívan részt venni a KRB ülésein;
	6. aktívan részt venni a KRB által szervezett programokon és az azzal kapcsolatos tevékenységek ellátásában.
4. A Tagság megszűnése:
	1. a Tag írásbeli kérése alapján;
	2. a hallgatói jogviszony megszűnésével;
	3. amennyiben fegyelmi-etikai vétség gyanúja merül fel, a tagságot a Gépészkari Hallgatói Képviselet elnöke azonnali hatállyal felfüggesztheti, és vizsgálatot kezdeményezhet, melynek lefolytatását követően a tagság megszüntethető;
	4. a Tagság automatikusan megszűnik:
		1. rendezvényszervező tag esetén a következő KRB rendezvényszervezői pályázat benyújtási határidő végén;
		2. tankörvezető tag esetén a következő KRB tankörvezetői pályázat benyújtási határidő végén.

**4.§**

**Záró rendelkezések**

1. A KRB vezető(i)t a GHK delegálja saját tagjai közül.
2. Jelen szabályzat annak elfogadásának napján lép hatályba.
3. A jelen szabályzatban nem érintett kérdésekben az egyetemi és a kari szabályzatok, valamint más ide vonatkozó jogszabályok az irányadók.
4. Jelen szabályzat értelmezésére a Gépészkari Hallgatói Képviselet jogosult.

Budapest, 2017. szeptember 24.